
Szerelem és felelősség

A 2012-es Nat-ban megjelenő családi életre nevelés és a kötelező hit– és erkölcstanoktatás számára fontos kérdés a fiatalokat foglalkoztató szerelem és a szexualitás. Ahhoz, hogy tartalmi és módszertani szempontból a szerelmet mint nevelési kérdést az őt megillető súllyal tudjuk pozícionálni, valamint a diákok életkori sajátosságaihoz igazítva tudjuk megközelíteni, szükséges megvizsgálni, hogy milyen elméleti keretek közt lehetséges a kérdésfeltevés, és miként gondolkodnak a szerelemről a fiatalok. A kutatás kérdésfeltevése értékelvű: a szerelem és a szexualitás mint keresztény és mint általános emberi érték képezi a vizsgálat tárgyát.
A kutatott probléma a szerelem és felelősség kapcsolata a fiatalkorúak körében, amelynek három aspektusát vizsgálom empirikusan: a személyek közti elköteleződést, a közös jövőt és a testi tisztaságot. A kutatás elméleti hátterét elsősorban II. János Pál munkái, a manicheus felfogás és a Nietzsche filozófiája nyomán kidolgozott három testkép és szerelemfelfogás adja.
A kutatás eredményeiből kiderül, hogy a fiatalok fontosnak tartják a párkapcsolatban a jóakaratot és a valódi barátságot. Nagy többségük tervez házasságot, sőt még ennél is népszerűbb a gyermekvállalás. Ideális házastársnak egy megértő személyt kívánnak. A fiatalok tehát a felelős szerelem megvalósulásához kedvező elképzeléssel rendelkeznek, azonban sokuk inkább a kompromisszumos, mintsem az önzetlen magatartásmódra nyitott. Mindebből az iskolai nevelés számára tanulság, hogy a diákokat elsősorban a másik személyre figyelő potenciális házastársakká és szülőkké kell nevelni, akik a párkapcsolatot az önzetlenség útján tartják megvalósíthatónak. Ehhez nélkülözhetetlen a tisztaság erénye, amely megóvja a szerelmet az önző használatelvűségtől. Bár a tisztaság nem számít erénynek a fiatalok körében, mégis a többség nyitott a témára, csakúgy mint a szerelem erotikus ábrázolására, ami a tisztaság-szemlélés fontosságát jelzi. Mindez indokolja, hogy az iskolai nevelésben a tisztaság rehabilitációját végezzük el, vagyis a szerelem vonatkozásában tudatosítsuk a test és szexualitás értékét.
A kutatás eredményei alapján olyan javaslatok körvonalazódnak, amelyek a hit– és erkölcstan, a családi életre nevelés és az iskolai nevelés egyéb területein tartalmi és módszertani megújulást eredményezhetnek.



